Vegna bilunar í vélbúnaði hefur Nói Siríus ákveðið að innkalla þrjú vörunúmer því ekki er hægt að útiloka að plast hafi borist í súkkulaðiplötur . Þetta kemur fram í tilkynningu frá fyrirtækinu . Þar kemur fram að um sé að ræða tvær stærðir af hreinu Síríus rjómasúkkulaði og eina stærð af Síríus suðusúkkulaði . Plastið sem kann að hafa farið í súkkulaðið er ýmist blátt eða bleikt að lit og ætti því að vera sjáanlegt þegar varan er opnuð . Í tilkynningunni er tekið fram að umræddur vélbúnaður hafi verið lagfærður og því sé um einangrað tilvik að ræða . Fullyrt er að Nói fylgi ströngum gæðastöðlum , gerðar hafi verið ráðstafanir til að útiloka að sambærileg atvik komi upp aftur . Þeir sem keypt hafa tilreindar vörur eru beðnir um að skila þeim inn í verslun eða á skrifstofu Nóa Síríusar að Hesthálsi 2 - 4 . Tekið er fram að Nói Síríus harmi þau óþægindi sem þetta kunni að hafa valdið neytendum .